**Daiva Mickevičienė**

**Lietuvių kalbos ir literatūros pamoka**

**Juditos Vaičiūnaitės eilėraščių ženklai Senamiesčio erdvėse, 11 klasė**

**Pamokos medžiaga**

Jau tamsą liečia tavo žvilgsnis –

lietaus lašais langai sužvilgs,

ir tu regėsi vakare

lyg nemirtingą akvarelę,

kurią kažkas migloj užmiršo,

poeto biustą namo nišoj

ir svyrantį sidabro gluosnį,

ir marmuriniam amžių sluoksny:

TU MIESZKAŁ JULIUSZ SŁOWACKI

ir jausi, kaip širdis tau tvaksi, <...>

*Judita Vaičiūnaitė*

**Tema:** Juditos Vaičiūnaitės eilėraščių ženklai Senamiesčio erdvėse

**Pamokos tikslas:**

* Remiantis J. Vaičiūnaitės eilėraščių „Kiemas“ ir „Vitražas Vilniaus universitetui“ kultūrinėmis aliuzijomis susipažinti su Vilniuje kūrusiomis ir gyvenusiomis XIX a. kultūros asmenybėmis.
* Apžvelgti J. Slovackio, T. Zano, A. Mickevičiaus veiklą ir ryšius gyvenant ir kuriant Vilniuje.
* Aktualizuoti šių XIX a. asmenybių svarbą žadinant laisvą mintį.
* Susieti J. Vaičiūnaitės eilėraščių refleksiją apie asmenybes ir konkrečias miesto erdves su savo asmeniniais potyriais.

**Ugdomi mokinių gebėjimai:**

* sieti literatūros, kultūros istorijos kontekstus su miesto erdvėse išlikusiais ženklais;
* susidaryti asmeninį santykį su vietomis, kurios patiriamos poetiniuose tekstuose;
* gebėti pristatyti ir pagrįsti savo požiūrį;
* kritiškai vertinti kultūrinį palikimą;
* pasiruošti savo poetines-kultūrines patirtis atskleisti impresijomis.

**Pamokos situacija:**

**Antroji ciklo pamoka.**

Pamoka vyksta susipažinus su romantizmo kultūriniu kontekstu, išnagrinėjus A. Mickevičiaus gyvenimo faktus ir kūrybos ypatybes.

Pirmoji ciklo pamoka buvo skirta J. Vaičiūnaitės eilėraščių analizei, jų sąsajoms su praeities asmenybėmis išryškinti. Ši pamoka prasideda prie J. Slovackio biusto (Pilies g. 22 kiemas, esantis priešais Jonų bažnyčią) J. Vaičiūnaitės eilėraščio „Kiemas“ fragmento skaitymu (skaito pasiruošęs mokinys). Trumpa biusto apžiūra ir mokinių refleksija apie vietos nuotaiką, mintis, kurias sukelia ši erdvė ir eilėraštis.

Mokytojas apžvelgia, su kuriomis svarbiomis XIX a. asmenybėmis susijęs J. Slovackis (A. Mickevičius, T. Zanas), pristato Senamiesčio maršrutą, kuriuo bus keliaujama pažįstant kitas asmenybes ir jų gyventas erdves.

Mokiniai ankstesnėse lietuvių kalbos ir literatūros pamokose dirbdami grupėmis jau yra susipažinę su J. Slovackio, T. Zano, A. Mickevičiaus veikla, kūryba, asmeninėmis nuostatomis. Žino apie jų ne visada draugiškus ryšius, Filomatų ir Filaretų draugijas.

Pamokos metu išryškinami svarbiausi J. Slovackio gyvenimo Vilniuje momentai, reikšmė romantizmo literatūros kontekste, aptariami nevienareikšmiai santykiai su filomatais ir A. Mickevičiumi. (Šiame name jaunystėje garsus lenkų romantizmo poetas J. Slovackis gyveno su motina ir patėviu. Čia vykdavo muzikiniai vakarai, literatūros skaitymai, diskusijos, taip pat rinkdavosi Filomatų ir Filaretų draugijų nariai. Deja, gražius ryšius sugadino incidentas – A. Mickevičius kaltino J. Slovackio patėvį, kad šis filomatus išdavė caro valdžiai. Poetai susipyko. Įdomu, kad dabar poetų kūnai guli greta Vavelio katedroje, Krokuvoje, šalia Lenkijos karalių). Pasirengę mokiniai skaito pasirinktas J. Slovackio „Himno“ arba „Lietuvių legiono giesmės“ ištraukas, atlieka užduotis, skirtas Tėvynės laisvės idėjoms aptarti.

Kita pamokos dalis skirta svarbesniems A. Mickevičiaus gyvenimo faktams aktualizuoti, apmąstyti savo santykiui su tomis vietomis, kur gyveno didysis romantikas. Kadangi su A. Mickevičiaus gyvenimu ir kūryba jau susipažinta ankstesnėse pamokose, ši pamoka sutelkta į lakonišką poeto gyvenimo ir veiklos priminimą ir į savojo asmeninio santykio su poeto gyventų vietų kūrimą, refleksiją, poetinį apmąstymą .

Pakeliui į Bazilijonų vienuolyną sustojama prie Pacų rūmų (Didžioji g. 7), kur rūmų oficinoje dažnai rinkdavosi filomatai. Pasikalbama apie T. Zano gyvenimą Vilniuje, dalyvavimą kuriant Filomatų draugiją, vadovaujant Filaretų draugijai (jis buvo šios draugijos prezidentas), veiklą. (Labai tiktų priminti T. Zano nuopelną supažindinant A. Mickevičių su Marija Vereščiakaite. T. Zanas įkalbėjo Mickevičių važiuoti pailsėti pas Vereščiakų šeimą Tuchanovičių dvarelyje. Čia užgimsta didžioji romantinė meilės legenda.)

Nuėjus prie Bazilijonų vienuolyno, kur buvo įkalintas A. Mickevičius, aktualizuojamas caro valdžios siekis susidoroti su nepaklūstančiais, siekis užgniaužti laisvės mintį. Cituojamos mokinių parinktos eilutės iš dramos „Vėlinės“. (Beje, galima prisiminti ir nedraugiškus ryšius su J. Slovackiu: dramoje „Vėlinės“ yra scena apie kamuolinio žaibo nutrenktą profesorių (tai galėtų būti užuomina apie išdaviką J. Slovackio patėvį). Esant Bazilijonų vienuolyno kieme galima prisiminti ir 1987 m. mitingą prie A. Mickevičiaus paminklo.

Paskutinė erdvė šios pamokos metu – vieta, kur buvo J. Zavadskio spaustuvė (Šv. Jono g. 4). Apžiūrima memorialinė lenta, kurioje užfiksuota, kad čia buvo išleista pirmoji A. Mickevičiaus knyga. (1822 m. 500 egz. tiražu buvo išleista pirmoji A. Mickevičiaus knyga „Poezye Adama Mickiewicza”, davusi pradžią lenkų romantinei poezijai.)

Šalia esančiame skverelyje mokytojas kartu su mokiniais aptaria svarbiausią pamokos informaciją. Skaitomos mokinių parinktos ištraukos iš J. Vaičiūnaitės „Vitražo Vilniaus universitetui“. Prašoma mokinių atlikti trumpą refleksiją, akcentuojant savo santykį su ryškių asmenybių palytėtomis vietomis – kokį pojūtį išsinešu iš aplankytų vietų.

**Namų darbas:** Apmąstyti šios pamokos patirtis, kitą pamoką bus kuriama poetinė impresija (galima žygio metu prašyti, kad mokiniai pasidarytų nuotraukų, kurios vėliau padėtų atskleisti nuotaiką, santykį ir pan.).